ข้อบัญญัติองค์การบริหารส่วนตำบลพังตรุ เรื่อง การลดหย่อนภาษีบำรุงท้องที่ พ.ศ. 2556
ข้อบัญญัติองค์การบริหารส่วนตำบลพังตรุ
ข้อบัญญัติองค์การบริหารส่วนตำบลพังตรุ
เรื่อง
การลดหย่อนภาษีบำรุงท้องที่
พ.ศ. ๒๕๕๖
 

โดยที่เป็นการสมควรตราข้อบัญญัติองค์การบริหารส่วนตำบลว่าด้วยการลดหย่อนภาษีบำรุงท้องที่
พ.ศ. ๒๕๕๖ ในเขตองค์การบริหารส่วนตำบลพังตรุ

อาศัยอำนาจตามความในมาตรา ๗๑ แห่งพระราชบัญญัติสภาตำบลและองค์การบริหารส่วนตำบล
พ.ศ. ๒๕๓๗ และที่แก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล
(ฉบับที่ ๕) พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่
พ.ศ. ๒๕๐๘ ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ.
๒๕๔๓
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๓๒ ประกอบกับมาตรา ๓๓ มาตรา ๓๔ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย องค์การบริหารส่วนตำบลพังตรุโดยความเห็นชอบของสภาองค์การบริหารส่วนตำบลพังตรุและนายอำเภอพนมทวน
จึงตราข้อบัญญัติขึ้นไว้ ดังต่อไปนี้

ข้อ ๑ ข้อบัญญัตินี้ให้เรียกว่า ข้อบัญญัติองค์การบริหารส่วนตำบลพังตรุ เรื่อง การลดหย่อนภาษีบำรุงท้องที่
พ.ศ. ๒๕๕๖

ข้อ ๒[๑] ข้อบัญญัตินี้ให้ใช้บังคับนับถัดจากวันที่ประกาศในราชกิจจานุเบกษา

ข้อ ๓ ในข้อบัญญัตินี้
ที่ดิน หมายความว่า พื้นดิน
และให้หมายความรวมถึงพื้นที่ที่เป็นภูเขา หรือที่มีน้ำด้วย
เจ้าของที่ดิน หมายความว่า
บุคคล หรือคณะบุคคลไม่ว่าจะเป็นบุคคลธรรมดาหรือนิติบุคคล ซึ่งมีกรรมสิทธิ์ในที่ดิน
หรือครอบครองอยู่ในที่ดินที่ไม่เป็นกรรมสิทธิ์ของเอกชน
ปี หมายความว่า ปีปฏิทิน

ข้อ ๔ บรรดาข้อบัญญัติ
ระเบียบ ประกาศหรือคำสั่งอื่นใดในส่วนที่ได้ตราไว้แล้วในข้อบัญญัตินี้ ซึ่งขัดหรือแย้งกับข้อบัญญัตินี้
ให้ใช้ข้อบัญญัตินี้แทน

ข้อ ๕ บุคคลธรรมดาซึ่งเป็นเจ้าของที่ดินแปลงเดียวหรือหลายแปลงที่อยู่ในเขตองค์การบริหารส่วนตำบลพังตรุและใช้ที่ดินนั้นเป็นที่อยู่อาศัยของตนเป็นที่เลี้ยงสัตว์ของตน
หรือประกอบกสิกรรมของตนในเขตองค์การบริหารส่วนตำบลพังตรุ
ให้ลดหย่อนไม่ต้องเสียภาษีบำรุงท้องที่จำนวน ๕ ไร่
ในกรณีที่บุคคลธรรมดาหลายคนเป็นเจ้าของที่ดินร่วมกัน
ให้ได้รับการลดหย่อนรวมกันตามเกณฑ์ที่กำหนดไว้ในวรรคหนึ่ง

ข้อ ๖ ที่ดินที่มีสิ่งปลูกสร้างและใช้สิ่งปลูกสร้างนั้นเป็นสถานการค้าหรือให้เช่าไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานการค้าหรือให้เช่านั้น

ข้อ ๗ บุคคลธรรมดาซึ่งเป็นเจ้าของที่ดินหลายแปลงอยู่ในจังหวัดกาญจนบุรี
และมีที่ดินแปลงหนึ่งแปลงใดอยู่ในเขตองค์การบริหารส่วนตำบลพังตรุ
กรณีได้รับการลดหย่อนภาษีบำรุงท้องที่จากองค์กรปกครองส่วนท้องถิ่นอื่นครบจำนวนตามเนื้อที่ในข้อ
๕ แล้วห้ามมิให้ลดหย่อนสำหรับที่ดินที่อยู่ในเขตองค์การบริหารส่วนตำบลพังตรุนั้นอีก

ข้อ ๘ ให้นายกองค์การบริหารส่วนตำบลพังตรุเป็นผู้รักษาการตามข้อบัญญัตินี้
และให้มีอำนาจออกระเบียบ
ประกาศหรือคำสั่งเพื่อปฏิบัติการให้เป็นไปตามข้อบัญญัตินี้


ประกาศ
ณ วันที่ ๑๗ กรกฎาคม พ.ศ. ๒๕๕๖
อลงกต ตะพัง
นายกองค์การบริหารส่วนตำบลพังตรุ







ปริยานุช/ผู้จัดทำ
๒ ธันวาคม ๒๕๕๖

อังศุมาลี/ผู้ตรวจ
๒ ธันวาคม ๒๕๕๖








[๑] ราชกิจจานุเบกษา
เล่ม ๑๓๐/ตอนพิเศษ ๑๖๖ ง/หน้า ๖๒/๒๖ พฤศจิกายน ๒๕๕๖